Azərbaycan Birinci Liqası 2023/2024
Azərbaycan Birinci Liqası 2023/2024 — Azərbaycan Peşəkar Futbol Liqası tərəfindən təşkil olunan, Azərbaycanın ən yüksək 2-ci futbol liqası olan Azərbaycan Birinci Liqasının otuz ikinci mövsümüdür. Birinci Liqa 10 komandanın iştirakı ilə keçirilir. Qalib adı uğrunda paytaxtı və bölgələrimizi təmsil edən klublar 3 dövrəlik sistemlə mübarizə aparırlar. Yarışlar zamanı 8+3 (8 nəfər Azərbaycan vətəndaşı, 3 legioner futbolçu) limiti tətbiq olunur.2023/24 mövsümünün nəticələrinə uyğun olaraq Premyer Liqada sonuncu yeri tutmuş və ya lisenziya şərtlərinə cavab verməyən 1 komanda I Liqaya düşəcək. I Liqada lisenziya şərtlərini yerinə yetirən və ən yüksək yeri tutmuş 1 komanda Premyer Liqaya vəsiqə qazanacaq. I Liqada sonuncu yeri tutmuş və ya lisenziya şərtlərinə cavab verməyən komanda II Liqaya düşür, II Liqanın qalibi və ya lisenziya şərtlərinə cavab verən ən yüksək yeri tutmuş 1 komanda I Liqaya yüksəlir. I Liqada 9-cu yeri tutmuş komanda II Liqanın 2-ci yerinin sahibi ilə I Liqaya vəsiqə uğrunda pley-off oynayır. Pley-off ev-səfər prinsipi ilə olmaqla 2 oyundan ibarət olacaq. İki oyunun nəticəsinə görə qalib müəyyənləşməzsə, əlavə vaxt (hər biri 15 dəqiqədən ibarət iki hissə) təyin olunur, bu zaman da qalib müəyyənləşməzsə, penaltilər seriyası tətbiq olunur. Pley-offda qalib olan komanda növbəti mövsüm I Liqada oynamaq hüququ qazanır.